Vrae oor kwalifikasies van polisiehoë | Maroela Media
Waar is die oorspronklike kwalifikasies van die luitenant-generaal wat aangestel is as hoof- inligtingsbeampte by die polisie se tegnologiebestuursdienste – en waar is die nuwe 3-reeks BMW, kantoorsleutel en motorbestuurder wat glo aan haar toegewys is?
Dit is sommige van die vrae wat die Independent Policing Union of South Africa (Ipusa) eis dat die polisie beantwoord. Dié vakbond sê in 'n verklaring "dr. DJ, prof. lt.genl. [Sibongiseni] Thotsejane het gedros" nadat die polisie se topbestuur daarop aangedring het dat sy haar oorspronklike kwalifikasies voorlê.
Luidens Ipusa is dit standaardprosedure dat afskrifte van kwalifikasies verskaf word tydens 'n onderhoud by die polisie, maar dat die oorspronklike dokumente dan voorgelê moet word om nagegaan te word. Volgens Ipusa is Thotsejane in die pos aangestel, maar sy het nog nie haar oorspronklike kwalifikasies voorgelê nie.
Thotsejane is glo onbereikbaar op haar selfoon en volgens Ipusa is veiligheidswagte opdrag gegee om haar toegang tot die kantoorgebou waar sy werk te weier. Sy is glo geskors.
"Haar aanstelling het aan haar 'n motorbestuurder, 'n nuwe 3-reeks BMW, 'n kantoor en 'n salaris van nagenoeg R2 miljoen per jaar besorg. Sy het die slot vir haar nuwe kantoor verander en verdwyn. Sy het die nuwe motor, kantoorsleutel, selfoon en bestuurder saamgeneem," sê Bethuel Nkuna, president van Ipusa.
Hy sê die polisie moet aan belastingbetalers verduidelik hoe 'n situasie soos hierdie toegelaat word om te gebeur.
"Daar is geen ander instelling waar 'n hoof- inligtingsbeampte aangestel word sonder 'n behoorlike veiligheidsklaring nie," sê Nkuna.
Ipusa sê die polisie se aanstelling van Thotsejane, ook 'n platejoggie, "in 'n sleutelpos as hoof- inligtingsbeampte om tegnologiebestuursdienste as 'n afdelingskommissaris te lei", is 'n belediging vir toegewyde, hardwerkende en ervare polisielede.
Die unie bestempel haar as 'n "kamma persoon" ["bogus person"] met onbeperkte toegang tot die polisie se ganse IT-infrastruktuur en stelsels.
Kol. Athlenda Mathe, nasionale polisiewoordvoerder, het by navraag aan Maroela Media gesê: "Die aanstelling van polisielede en die gevolglike indiensnemingskontrak tussen die werkgewer en die werker is departementele kwessies wat ons nie bespreek of in die openbare domein oor kommentaar lewer nie."
As jy narre aanstel dan sal die land in ñ sirkus ontaard.
BOETIE sorg vir boetie – SKELM ANC kaders wat hulle maatjies in poste sit waarvoor hulle GEENSINS die kwalifikasies OF ondervinding het nie. NOU kan almal sien hoekom hierdie land in sy glorie in is.
Goeie wetter 2 mil per jaar en dit vir ń plate joggie "well done" saps waar is julle HR
Wat steek die SAPD weg wat hulle nie in die openbaar kan bekendmaak nie? Hierdie aanstelling is verdag.
Nou toe nou.Waarheen sou sy verdwyn het en hoekom.Ek dink sy het gelieg oor haat kwalifikasies en toe hulle dit uitvind toe verdwyn sy.Hoe kon hulle dan vir haar die voertuig,die motorbestuurder en kantoor gee.Was sy dan al klaar aangestel.